33. schôdza NR SR - 8.deň - A. dopoludnia
Dátum: 2025-04-04
Poslanec: Škripek, Branislav (KDH)
Druh vystúpenia: Vystúpenie v rozprave

231. Pekne. Ďakujem veľmi pekne. Dobre, pokúsim sa zhrnúť argumenty a pohľad KDH na to, prečo nechceme surogátne materstvo. V Čechách bola odhalená celá skupina ľudí, ktorí takýmto spôsobom obchodovali s ľuďmi. Čiže skupina z Ukrajiny, ktorá prevážala tehotné ženy, ktoré boli cielene otehotnené, nechali sa najať na to, aby vynosili dieťa, a odišli do Prahy, kde teda ako potrebovali ísť do nemocnice, a tam im bol umožnený pôrod. Boli to pôrody detí na objednávku. Keď kriminalisti sledovali tie prípady detí, tak zistili, že, deti sledovali kdekade tade po svete, kade sa rozišli s tými svojimi novými rodičmi alebo tými, čo si ich objednali, a zistili, jedno dieťa sa im stratilo, teda objavili, že ten muž ho zanechal a odišiel do Ázie, ale už bez dieťaťa. Teda už sa o neho nezaujímal. Jeden iný muž stratil o dieťa záujem a jeho výchovu prevzala stará mama. Tiež sa treba pýtať, väčšina, mnohé tie páry boli z balkánskych krajín. Treba sa pýtať, ako je možné, aby si pár, ktorý má nad 60 rokov, vlastne chcel zaobstarať dieťa? Dokáže ho vychovávať? Koľko bude mať to dieťa, teda keď to dieťa bude mať 20 rokov, ako na tom budú jeho rodičia? Muž z Nemecka si prišiel zaobstarať dieťa, pretože jeho matka chcela vnúča, ale on nemal ani manželku. Keď si dieťa tu v Prahe získal, tak volal na kliniku a sťažoval sa, že dieťa v noci plače, a čo má teraz s ním robiť, a kto to bude riešiť . Ďalší, šesťdesiatnik z Talianska, si objednal dve deti, pretože nemal partnerku a deti jednoducho chcel. Ďalší pár z Kosova už mal tri deti, ale boli to dievčatá a oni chceli ešte syna. Takže to dieťa sa stáva komoditou, toto je obchodný artikel. Toto je surogátne materstvo. Keď ich polícia česká chcela vyšetrovať, tých mužov, ktorých kontaktovali, že ako je možné, že oni si tu prišli vlastne zakúpiť dieťa, tak boli totálne prekvapení. Povedali, ja som biologický otec, ja mám na to právo, nechápem, čo odo mňa chcete, ani sa so mnou nebavte. Celý ten prípad ukrajinskej kliniky už odhalila kriminálka na Ukrajine, a preto, keďže to tam robili, sa oni potom premiestnili do Čiech, aby mohli na tom profitovať ďalej. Takže príde tehotná žena, v nemocnici sa tvári, že to je jej dieťa, po pôrode však začne tvrdiť, že to dieťa nechce vidieť, a pred úradmi príde, pred úrady príde s mužom, s ktorým predstierajú, že sú pár, a ona ho vyhlási za otca dieťaťa a podpíše mu všetko, čo chce, aby mohol s tým dieťaťom manipulovať. Potom sa vzdá práv na dieťa a odcestuje. Častokrát tie náhradné matky prvýkrát videli tých mužov až na matrike. Častokrát nevedeli, pre koho budú tie deti nosiť. Viackrát povedali policajtom, že boli uvedené do omylu, pretože im bolo povedané, že budú to dieťa odovzdávať heterosexuálnemu párovi bielej pleti kresťanskej viery, čo bola asi ich predstava, pre koho by to chceli urobiť. A nakoniec zistili, že to bol homosexuálny pár alebo niekto iného vierovyznania, alebo single muž. Jedna z takýchto náhradných detí, teda matiek mala problém odovzdať to dieťa staršiemu manželskému páru, ktorí mali už nad 60. Častokrát to boli ženy v ťažkej finančnej situácii, ale bolo im ponúknuté, že dostanú peniažky, a jednoducho môžu si takto zarobiť. Čiže vôbec nejde o pomoc pre neplodné páry, to nie je tá altruistická surogácia, to je obyčajná výroba detí a predávanie detí niekam na ďalší biznis. A ani nevieme, čo sa s nimi deje. Jeden švédsky klient vyhlásil, že chce urobiť radosť svojej matke, ktorá od neho čaká vnúčatá, a ďalší z Nemecka chceli dcéru, pretože už mali, teda doteraz mali iba synov. A čo sa nakoniec urobí to najhoršie? Alebo čo sa zistilo to najhoršie? Že si tie deti vyrábajú aj podľa niektorých čŕt, na mieru, aby mali buď tmavú pleť, alebo bielu pleť. Ale toto všetko vyrába, teda využívajú aj slovenské páry, ba dokonca sa objavila gruzínska ľudská farma na ženské vajíčka, to znamená, že držali si sto žien v nejakej budove a pravidelne, živili ich, a pravidelne im odoberali vajíčka. Takže odhaľme pravdu o surogácii, čo je v skutočnosti len na pohľad zlaté vajíčko, ktoré má však zhnitý obsah. Je to v konečnom dôsledku obchodovanie s ľudskými bytosťami a je to prevracanie prirodzeného poriadku vecí a dosahovanie egoistického šťastia ľudí sami pre seba. Absolútne nezáujem o človeka, ktorý vznikne, ktorý bude žiť, a ani nevieme, čo s ním bude, veľakrát. Neexistuje právo na dieťa. Buďme preto pro life, a nie pro egoizmus. Nie, takejto kultúre, nie kultúre sily peňazí. A my na Slovensku musíme mať upravené takéto zákony ohľadne surogácie, aby nenastal, nenastala takáto turistická výrobňa za deťmi. Naopak, takéto, takúto prax musíme odsúdiť a žiadať nielen na Slovensku, ale aj v iných štátoch sveta, aby sa toto nedialo, aby sme nechali deti na prirodzený vývoj a zrodenie normálnym spôsobom. Ďakujem.